อ้างรอผลสอบ อุ้ม สุภัฒ ไปช่วยงานสป.
อภิรดี ขอบคุณกต.ที่ช่วยเหลือ เจ้าตัวยอมรับผิดขอโทษคนไทย อัยการแจงกม.ยุ่นสั่งไม่ฟ้องได้,รมว.พาณิชย์ เผยติดต่อ รองอธิบดีมือฉกภาพ ได้แล้ว เจ้าตัวยอมรับผิด เสียใจกับเหตุการณ์และขอโทษผู้บังคับบัญชา เพื่อนข้าราชการ และคนไทยทุกคนยันตั้งคณะกรรมการสอบข้อเท็จจริงและวินัยแล้ว ตั้งเป้าให้แล้วเสร็จใน 1 สัปดาห์ ระหว่างนี้มีคำสั่งให้มาช่วยงานสำนักงานปลัดพาณิชย์ก่อน พร้อมขอบคุณ กต. ช่วยเหลือดีทุกอย่าง ด้าน รมช.พาณิชย์ ยันไม่สามารถดำเนินการใดๆได้โดยพลการ หรือทำตามที่กระแสสังคมเรียกร้อง,จากกรณีนายสุภัฒ สงวนดีกุล รองอธิบดีกรม ทรัพย์สินทางปัญญา ก่อเหตุฉาวฉกภาพในโรงแรมที่พักในญี่ปุ่น แต่กระทรวงการต่างประเทศไทยประสาน เรื่องคดีจนทางโรงแรมไม่ติดใจเอาความ และทางการญี่ปุ่นได้ปล่อยตัวนายสุภัฒเดินทางกลับไทยมาตั้งแต่เมื่อคืนวันที่ 28 ม.ค.ที่ผ่านมาแล้วนั้น,ต่อมาเมื่อวันที่ 29 ม.ค. นางอภิรดี ตันตราภรณ์ รมว.พาณิชย์ เปิดเผยว่า กระทรวงพาณิชย์ได้รับการประสานจากกระทรวงการต่างประเทศว่าขณะนี้นาย สุภัฒ สงวนดีกุล รองอธิบดีกรมทรัพย์สินทางปัญญา ได้รับการปล่อยตัวจากอัยการของญี่ปุ่นแล้ว เพราะอัยการเห็นว่าคดีนี้ไม่ใช่คดีร้ายแรง เป็นการลักทรัพย์ ที่ไม่ได้เตรียมการไว้ก่อนล่วงหน้า อีกทั้งข้าราชการคนดังกล่าวได้ยอมรับผิดและชดใช้ค่าเสียหายให้กับโรงแรมเจ้าของรูปภาพแล้ว,ล่าสุดกระทรวงได้รับการติดต่อจากข้าราชการ คนดังกล่าว และท่านได้กล่าวยอมรับ และแสดงความเสียใจต่อเหตุการณ์ที่เกิดขึ้น พร้อมทั้งกล่าวขอโทษผู้บังคับบัญชา และเพื่อนข้าราชการ ตลอดจนคนไทยทุกคนกับเหตุการณ์ที่เกิดขึ้น รมว.พาณิชย์กล่าว และว่าจากเหตุการณ์ที่เกิดขึ้น กระทรวงพาณิชย์ขอขอบคุณกระทรวงการต่างประเทศ โดยเฉพาะสถานเอกอัครราชทูตไทย ณ กรุงโตเกียว และสถานกงสุลใหญ่ ณ นครโอซากา ที่ได้เป็นธุระติดต่อประสานงานกับทางการของประเทศญี่ปุ่นตลอดระยะเวลาที่ข้าราชการคนดังกล่าวถูกควบคุมตัวอยู่,ส่วนการสอบสวนข้อเท็จจริงและสอบวินัยข้าราชการคนดังกล่าวนั้น นางอภิรดีกล่าวว่า กระทรวงพาณิชย์ได้ดำเนินการตั้งคณะกรรมการสอบข้อเท็จจริงแล้ว โดยมีกรรมการจากทุกฝ่ายที่เกี่ยวข้องครบถ้วน เช่น สำนักงานคณะกรรมการข้าราชการพลเรือน (ก.พ.) สำนักนายกรัฐมนตรี ผู้แทนกระทรวงพาณิชย์ เพื่อให้เกิดความโปร่งใส ถูกต้อง และได้ข้อเท็จจริงที่เกิดขึ้นทั้งหมดทุกด้าน โดยตั้งเป้าหมายต้องตรวจ สอบให้แล้วเสร็จภายใน 1 สัปดาห์ ซึ่งเมื่อได้ข้อสรุปแล้ว จะเสนอผลการตรวจสอบต่อผู้บังคับบัญชา และจะดำเนินการตามขั้นตอนระเบียบราชการต่อไป นอกจากนี้ นางอภิรดียังกล่าวด้วยว่า ในกระบวนการตรวจสอบข้อเท็จจริง หากมีข้อสงสัยอะไร คณะกรรมการฯสามารถเชิญผู้เชี่ยวชาญเฉพาะด้านมาให้คำปรึกษาหารือได้ เพื่อให้ได้ข้อมูลและผลการตรวจสอบที่ถูกต้อง ตรงไปตรงมามากที่สุด อย่างไร ก็ตาม ในระหว่างที่คณะกรรมการฯอยู่ระหว่างตรวจสอบข้อเท็จจริงนั้น กระทรวงพาณิชย์ได้มีคำสั่งให้ข้าราชการ คนดังกล่าวมาช่วยงานที่สำนักงานปลัดกระทรวงพาณิชย์ ไปพลางก่อน จนกว่าผลการตรวจสอบจะได้ข้อยุติ,ด้านนายสนธิรัตน์ สนธิจิรวงศ์ รมช.พาณิชย์ กล่าวว่า หลังจากตั้งคณะกรรมการสอบสวนข้อเท็จจริงและสอบวินัยแล้ว ก็ต้องเดินตามระบบ ส่วนจะลงโทษอย่างไร หรือถึงขั้นต้องปลดออกตามที่มีบางคนเสนอแนะ หรือไม่นั้น ต้องรอผลจากคณะกรรมการฯก่อน เพราะกระทรวงพาณิชย์คงไม่สามารถดำเนินการใดๆได้โดย พลการ หรือดำเนินการตามที่กระแสสังคมเรียกร้อง,ผู้สื่อข่าวรายงานว่า แนวทางที่จะทำให้ภาพลักษณ์ ของกระทรวงพาณิชย์กลับมาดีขึ้นได้นั้น คณะกรรมการฯ จะต้องดำเนินการตรวจสอบอย่างโปร่งใสที่สุด เพราะเป็นกรณีที่สังคมจับตามอง ส่วนโทษทางวินัยตามพ.ร.บ.ระเบียบข้าราชการพลเรือน พ.ศ.2551 มี 5 สถานคือ ภาคทัณฑ์ ตัดเงินเดือน และลดเงินเดือน ซึ่งเป็นการกระทำผิดวินัยเล็กน้อย ส่วนความผิดวินัยร้ายแรง มี 2 สถานคือ ปลดออก เป็นการลงโทษให้พ้นจากราชการ โดยได้รับบำเหน็จบำนาญเสมือนผู้นั้นลาออกจากราชการ และไล่ออก เป็นการลงโทษให้พ้นจากราชการโดยไม่ได้รับบำเหน็จบำนาญ,นอกจากนี้ ในโลกออนไลน์ยังมีการแสดงความคิดเห็นในเรื่องนี้กันอย่างกว้างขวาง รวมถึงมีการยกข่าวเก่าเมื่อปี 2558 กรณีสาวไทยฉกของในสวนสนุกที่ญี่ปุ่น เมื่อถูกจับได้ก็ยอมรับผิดและคืนของแล้ว แต่สาวไทยรายนั้นยังถูกดำเนินคดี ถูกคุมขังกว่า 2 เดือน มาเปรียบเทียบ โดยต่างมองว่า เรื่องนี้จะเป็นการสร้างมาตรฐานใหม่ให้กับระเบียบข้าราชการไทย เมื่อข้าราชการลักทรัพย์ เป็นเรื่องเล็กน้อยและถือว่าไม่มีความผิด ทั้งที่เป็นเรื่องสร้างความเสื่อมเสียชื่อเสียงให้ประเทศชาติ,ต่อมาในช่วงค่ำวันเดียวกัน ผู้สื่อข่าวได้รับการเปิดเผยจากนายธนกฤต วรธนัชชากุล อัยการจังหวัดประจำสำนักงานอัยการสูงสุด ที่ได้อธิบายข้อกฎหมายกรณีที่อัยการญี่ปุ่นสั่งไม่ฟ้องรองอธิบดีกรมทรัพย์สินทางปัญญาในความผิดฐานลักทรัพย์ภาพของโรงแรมว่า คนไทยจำนวนมากอาจไม่เข้าใจและสงสัยว่า ที่อัยการญี่ปุ่นมีคำสั่งไม่ฟ้องคดีนี้ มาจากการเจรจากับทางการไทยที่เข้าไปช่วยเหลือ หรือว่ามีมูลเหตุมาจากเรื่องอื่น จนส่งผลให้มีกระแสวิพากษ์วิจารณ์ในโลกออนไลน์เป็นอย่างมาก จึงมีความจำเป็นต้องทำความเข้าใจหลักการและกฎหมายที่เกี่ยวข้องกับการสั่งฟ้องคดีของอัยการญี่ปุ่น ซึ่งใช้หลักการฟ้องคดีอาญาโดยดุลพินิจ เช่นเดียวกับอัยการในประเทศฝรั่งเศสและสหรัฐอเมริกา ทำให้อัยการญี่ปุ่นมีอิสระในการสั่งคดีและมีอำนาจใช้ดุลพินิจสั่งไม่ฟ้องคดีบางคดีได้ แม้จะมีหลักฐานเพียงพอควรเชื่อได้ว่าผู้ต้องหากระทำความผิดจริง ประกอบกับประเทศญี่ปุ่นมีการบังคับใช้กฎหมายชะลอการฟ้องด้วย จึงทำให้อัยการญี่ปุ่นมีดุลพินิจในการสั่งคดีได้อย่างกว้างขวางภายใต้หลักเกณฑ์ที่กฎหมายกำหนด,นายธนกฤตกล่าวอีกว่า สำหรับมาตรการแทนการฟ้องคดีอาญาเป็นมาตรการที่สอดคล้องกับทฤษฎีอาชญาวิทยาสมัยใหม่ที่ไม่ต้องการลงโทษผู้กระทำความผิดทุกคน แต่ต้องการให้โอกาสผู้กระทำความผิดที่ไม่ใช่ผู้กระทำผิดโดยสันดานได้ ปรับปรุงแก้ไขความประพฤติของตนเพื่อกลับคืนเข้าสู่สังคมโดยไม่ต้องถูกสังคมตีตราว่าเป็นนักโทษที่ต้องคำพิพากษาให้จำคุกในเรือนจำมาก่อน และการที่ผู้กระทำผิดต้องเข้าไปรับโทษในเรือนจำแทนที่จะเป็นผลดีกับสังคม อาจกลับกลายเป็นผลร้าย จากการที่ผู้กระทำผิดได้รับการบ่มเพาะสิ่งไม่ดีจากนักโทษคนอื่นและจากสภาพแวดล้อมภายในเรือนจำก็ได้ ประเทศญี่ปุ่นมีบัญญัติกฎหมายชะลอการฟ้องไว้ในประมวลกฎหมายวิธีพิจารณาความอาญา มาตรา 248 โดยกำหนดว่า หากอัยการพิจารณาถึงบุคลิกลักษณะ อายุ สภาพแวดล้อมของผู้กระทำผิด ความร้ายแรงและพฤติการณ์ของการกระทำความผิด และสภาพการณ์ภายหลังการกระทำความผิด แล้วเห็นว่าการฟ้องคดีต่อศาลไม่มีความจำเป็น อัยการมีอำนาจสั่งไม่ฟ้องคดีได้,อัยการจังหวัดประจำสำนักงานอัยการสูงสุดกล่าวด้วยว่า การทำหน้าที่ของเจ้าหน้าที่กงสุลในการติดต่อประสานงานกับทางโรงแรมและทางการของญี่ปุ่น เป็นการปฏิบัติหน้าที่ตามปกติของสถานกงสุลไทยที่ต้องให้ความช่วยเหลือคนไทยที่ประสบปัญหาและความเดือดร้อนในต่างแดนอยู่แล้ว คงไม่สามารถที่จะไปแทรกแซงก้าวล่วงการใช้ดุลพินิจของอัยการญี่ปุ่นได้ ประเทศญี่ปุ่นเองได้รับการยอมรับว่ามีความเข้มงวดในการบังคับใช้กฎหมายมากประเทศหนึ่งในโลก คงไม่มีใครอยากไปกระทำความผิดที่ประเทศญี่ปุ่นแม้มีกฎหมายชะลอการฟ้อง เพราะต้องถูกคุมขังให้เสื่อมเสียสิทธิเสรีภาพ เสื่อมเสียชื่อเสียง และต่อให้ไม่ต้องรับโทษตามกฎหมาย แต่ถือว่าได้กระทำความผิดแล้ว
รมว.พาณิชย์ เผยติดต่อ รองอธิบดีมือฉกภาพ ได้แล้ว เจ้าตัวยอมรับผิด เสียใจกับเหตุการณ์และขอโทษผู้บังคับบัญชา เพื่อนข้าราชการ และคนไทยทุกคนยันตั้งคณะกรรมการสอบข้อเท็จจริงและวินัยแล้ว
ข่าวหน้า1,สุภัฒ สงวนดีกุล,ขโมยภาพวาด,โรงแรมญี่ปุ่น,อภิรดี ตันตราภรณ์